google/wiki40b huggingface dataset:
Republikken Kabardino-Balkarias flagg

Kabardino-Balkarias flagg er en vannrett trikolor delt i blått, hvitt og grønt. I midten av flagget står et rundt merke i de samme fargene, men med den hvite stripen formet som fjelltopper. Dette skal symbolisere republikken Kabardino-Balkarias beliggenhet i Kaukasus og de snøkledde toppene der Elbrus rager høyest. Med hensyn til fargesymbolikk skal den blå fargen stå for himmelen, den hvite for snødekte fjell, og den grønne for markene.
Flagget ble innført 21. juli 1994, opprinnelig i størrelsesforholdet 1:2. Dette er senere endret til 2:3.
Komlefjorden

Komlefjorden eller Kumlefjorden er en fjord i Søgne kommune i Vest-Agder. Den har innløp ved vestenden av Songvårfjorden og strekker seg 2,5 kilometer nordvestover. Åløya ligger like øst for innløpet, og litt lenger nord ligger bygda Ålo. Fjorden består av en opptil 400 meter bred ytre del, og en smalere indre del, som også kalles Tånevikkilen. Innløpet til denne kilen er bare rundt 50 meter bredt, men åpner seg litt opp lenger inne.
Tuberkulintest

Tuberkulintest er en test for å avgjøre hvorvidt en person er smittet med tuberkulosebakterien Mycobacterium tuberculosis.
I Norge ble Pirquet-metoden for tuberkulintesting tatt i bruk på 1920-tallet. Ved denne metoden lager man to små risp i huden på innsiden av underarmen ved hjelp av en pennesplitt. Man drypper så noen dråper tuberkulin (OT – Old Tuberculin) på huden. To-tre dager senere avleser man på huden og vurderer rødhet og hevelse. Begge deler tyder på at man har antistoff mot tuberkulosebakterien som enten betyr (1) at man er smittet eller (2) at man er vaksinert. Rødheten og hevelsen gies en tallkarakter. Om man verken har hevelse eller rødhet angir man tallene 0/0.
I 2004 gikk man også i Norge over til å bruke Mantoux-metoden, der testen utføres ved en intrakutan injeksjon renset turberkulin (PPD – Purified Protein Derivative), på samme måte som ved BCG-vaksinering. Huden danner et forherdet område rundt injeksjonsstedet, og prøven avleses etter 48-72 timer ved å måle diameteren på det forherdete området i mm. Hva som regnes som positivt avhenger av flere medisinske faktorer.
I Hear You Knocking

«I Hear You Knocking» (også kjent som «I Hear You Knockin'») er en sang skrevet av Bartholomew og King som ble spilt inn og gitt ut på singel med Smiley Lewis i 1955.
Bryan Adams spilte inn sangen og ga den ut på albumet Shine a Light i 2019.
Psyllipsocidae

Utseende

Ofte vingeløse støvlus med pæreformet kropp og slanke bein, de minner overflatisk mye om bladlus. Gjerne rødlige på farge. Hodet er forholdsvis lite og har små, runde fasettøyne, antennene er svært lange og tynne med mer enn 20 ledd. Labialpalpene er to-leddete. Beina er slanke, lårene med lange, utstående hår, føttene er tre-leddete, klørne utannede. Det forekommer tre forskjellige vingemorfer: mange er helt vingeløse, andre har korte eller lange vinger. På grunn av de lange beina virker de høyere enn andre støvlus.

Levevis

En del arter lever i huler, andre er knyttet til lagrede matvarer innendørs.

Utbredelse

Noen av artene er spredt med mennesker over hele Jorden.
Viktor Klimenko (sanger)

Oppvekst

Klimenko ble født i Sovjetunionen under andre verdenskrig. Familien var kosakker og opprinnelig fra Krasnodar ved Svartehavet. I kommunisttiden stod kosakkene opp mot Den røde armé og fikk stempel som fiender av staten (Sovjetunionen). De ble tvangsflyttet til en arbeidsleir i Karelen, like ved den finske grensen. De første årene var han som kosakk statsløs, hverken finsk eller russisk. Først i 1973 fikk han finsk statsborgerskap.

Karriere

Viktor Klimenkos sangkarriere begynte i 1963. Den første lille suksessen hadde han i 1964 med en finsk versjon av Dean Martins Everybody Loves Somebody, utgitt på singelplate. I 1965 ble han valgt til å representere Finland i Eurovision Song Contest i Napoli med balladen Aurinko laskee länteen («Sola går ned i vest»). Den fikk null poeng og endte på sisteplass. Senere spilte han flere år teater og hadde oppdrag som TV-skuespiller. Suksessen kom med innspillinger på grammofonplate, både singler og LP-er, hvor han sang på russisk. Han ble snart kjent og har opptrådte over hele Europa. 
På 1980-tallet ble han omvendt og fikk en kristen tro. Hans sanger fikk fra da av kristne temaer og han turnerte mye både i Europa og Amerika.
That One Night: Live in Buenos Aires

That One Night: Live in Buenos Aires er en konsert-DVD og konsert-CD fra det amerikanske thrash metal-bandet Megadeth.
Konserten er innspilt 9. oktober 2005 på Obras Sanitarias Stadium i Buenos Aires, Brasil. DVD-en ble utgitt 6. mars 2007, CD-en 4. september samme år.
Polaniec kullkraftverk

Dolna Odra kraftverk er et kullkraftverk i Polen. Det har en installert produksjonskapasitet på 1800 MW fordelt på 8 turbiner à 225 MW. Anlegget ble utbygd omkring 1975–1983. Brenselstypen er steinkull, og annet bitumenøst kull.
De totale CO2-utslippene i 2008 var ca. 5 140 000 tonn.
Samveldebukten

Samveldebukten (engelsk: Commonwealth Bay) er en åpen bukt i Antarktis som er ca. 48 kilometer bred ved åpningen som ligger mellom Point Alden og Cape Gray. Den ble oppdaget i 1912 av Douglas Mawson, som også satte opp basen for sin ekspedisjon på Cape Denison som ligger i enden av bukten.
Bukten ble også navngitt av Mawson etter samveldet Australia. Bukten er i Guinness rekordbok og i den åttende utgaven av National Geographics atlas oppført som det mest forblåste stedet på jorden med vinder som jevnlig overstiger 240 kilometer i timen.
Kremmertorget

Kremmertorget er et kjøpesenter i Leiret i Elverum. Senteret ligger i Elverum sentrum, i nærheten av sykehuset og Elverum kirke. Senteret er 25 700 kvm stort og rommer 55 butikker, blant annet flere av de vanlige kjedebutikkene: Hennes & Mauritz, Cubus, Lindex, Dressmann, Torshov Birekvisita, Spaceworld og Clas Ohlson . 
Omsetningen i 2009 var på 429 millioner.
Godmanchester

Historie

Byen ligger på samme sted som den romerske byen Durovigutum. Den fikk charter av kong Johan i 1212, skjønt den hadde vært en markedsby og kongelig gods for en del år allerede. Arkeologi har påvist forhistorisk bosetning før den ble en by i romersk tid. Bosetningen lå ved et veikryss for romerske veier, ved Ermine Street, Via Devana (fra Cambridge, mellom Colchester og Chester) og en militær vei fra Sandy i Bedfordshire, som alle passerte gjennom Godmanchester. I motsetningen til Huntingdon har det blitt avdekket store mengder arkeologiske funn i midten av Godmanchester. Her det to bevarte områder med et stort antall tudorhus i tømmerrammer, den største er Tudor Farm, datert til rundt 1600 og restaurert i 1995. Farm Hall, der tyske fysikere med antatt tilknytning til atombombeforskning i Nazi-Tyskland som del av Operation Epsilon (1945), ligger i Godmanchester.
Elisabeth Rue Strencbo

Privat

I forbindelse med sin jobb i Tønsberg kommune gjennom 39 år har hun vært både tillitsvalgt og verneombud. Hun har blant annet jobbet i hjemmetjenesten, som sekretær og på biblioteket. Hun har tidligere vært gift og har 3 barn.
Moderne R&B

Karakteristisk stil

Moderne R&B har en polert stil med opptak og produksjon, trommebaserte rytmer og en jevn, ekstravagant stilbehandling. Sangmusikk er av stor betydning i moderne R&B. Sangerne er ofte kjent for bruk av melisme, populært av sangere som Michael Jackson, R. Kelly, Stevie Wonder, Whitney Houston og Mariah Carey. Elektroniske påvirkninger blir stadig mer populære, og bruken av hiphop- og dance-inspirerte slag er typisk.
Rørpost

Rørpost er et system for befordring av brev og lignende i lukkede beholdere som ved hjelp av trykkluft eller vakuum drives gjennom rør. Rørpost brukes i større bedrifter og lignende, og i flere storbyer til lokaltransport.
Rørpost fungerer ved at trykkluft skaper et over- eller undertrykk (vakuum) i et rør. Dette gjør at man i et rør kan transportere en tube direkte eller gjennom en serie veksler til ønsket rørpoststasjon.
Rørpost forekommer ofte på sykehus, der man har behov for å transportere eksempelvis prøver og prøvesvar raskt og effektivt, men også på større varehus der man anvender rørpost for å raskt transportere penger til sikker forvaring. Et annet eksempel på rørpost er innen den svenske regjeringa, hvor en mengde tuber med dokumenter transporteres hver dag.
Fra 1800-tallet til slutten av 1900-tallet fantes det omfattende rørpostsystemer i blant annet Berlin, Paris og Praha.
De klart vanligste typene rørpostsystemer er alle-til-alle, hvor man ved hjelp av et datasystem kan sende post til alle stasjoner i systemet, eller et stjernekoblet system, hvor alle stasjoner kan sende post til en sentral stasjon.

Drive-in bank

Mange steder, særlig i USA, er rørpost (sammen med høyttalende telefon) i bruk ved tallrike drive-in banker. Dette forenkler transaksjoner for kundene, men en enda større gevinst ligger i at risikoen for bankran reduseres ved at banklokalene nesten permanent er avlåst.
AZK-7

AZK-7 (tsjekkisk automatizovaný zvukomerný prieskumný komplex, automatisk lydpeilekompleks), GRAU-indeks 1V33, er et lydpeilekompleks som kan lokalisere fiendens kanoner når de skyter. Dessuten kan det finne ut hvor granatene fra eget artilleri lander, slik at en justere egne siktemiddel.
Agatunet

Agatunet i Ullensvang kommune Hordaland er i dag et friluftsmuseum med 30 fredede hus. Stedet ligger nord for Odda og sør for Utne på vestsiden av Sørfjorden i indre Hardanger. Agatunet er et godt eksempel på et vestlandsk klyngetun.

Historie

Aga var i gammel tid et høvdingsete, og flere gamle gravhauger tyder på svært tidlig bebyggelse. Gården var en av de største i Hardanger gjennom middelalderen, og har hatt tett tilknytning til flere vestlandske adelsætter.
På slutten av 1200-tallet var hele Aga en stormannsgård. Senere ble den delt opp mellom etterkommerne. Frem til 1940 bodde det ni selveiende bønder i tunet. Totalt var det 80 – 90 bygninger i tunet. 
Gården har tidligere vært delt i «Øvstatun» og «Nedstatun». Forskjellig eiendomsrett til disse to delene antydes tilbake til 1300-tallet, hvor Øvstatunet ble pantsatt til ridder Gaute Eiriksson Galtung av Greip Ivarsson av Melsætta, og senere gikk inn i Losnagodset. Dokumenter knyttet til Aga er blant de eldste norske skriftlige dokumenter i offentlig eie.
Gårdsnavnet er tidligst dokumentert i et diplom fra ca. 1220. Flere teorier om navnets betydning er fremmet, deriblant «stikke seg frem (agge)». Andre teorier går på at 'Aga' kommer av ordet 'age', som betyr respekt. Det er trolig at førsteleddet Aga peker på en annen landskapsenhet enn dagens tun. 
Det eldste gjenværende bygget er Lagmannsstova fra om lag 1250, et unikt tømmerhus på høye kjellermurer. Det er bygget av tømmer fra Varaldsøy (Kvinnherad) av lagmann, ridder og riksråd Sigurd Brynjolfsson – en av rådgiverne til kong Eirik Magnusson. Dette er den eldste middelalderbygning i landet der det opprinnelige fremdeles står.
Storstova på Øvstatunet ble revet i 1811, den skulle ifølge samtidige betegnelser ha vært på samme alder og hatt langt bredere tømmer enn Lagmannstova.
Agatunet er også særskilt fordi det er et originalt klyngetun, ikke tilflyttede hus. Agatunet ligger til under det høye Tveitaberget som verner tunet mot skred.

Fremtiden

Daglig leder Guttorm Rogdaberg ble i 2005 utnevnt til statsstipendiat, blant annet for å arbeide videre med planene om et Jordskiftesenter ved Agatunet.
.pr

Historikk

Gauss Research Laboratory ble startet opp ved University of Puerto Rico, Rio Piedras Campus i 1986, med støtte fra National Science Foundation (NSF).  I 1989 tildelte NSF midler til dr. Oscar Moreno for hans prosjekt Støtte for University of Puerto Rico's deltagelse i NSFNET, og .pr-domenene ble tildelt Gauss Research Laboratory under dr. Oscar Morenos ledelse. Siden da har Gauss Research Laboratory tilbudt .pr domenetjeneste til nasjonale og internasjonale selskaper, organisasjoner og institusjoner.
.pr-domenets komiteer (lokal, internasjonal, akademisk) anbefalte opprettelsen av et non-profit selskap, «Gauss Research Laboratory Inc.» (GRL-INC), et selskap organisert under Puerto Ricos lover og registrert hos Puerto Ricos myndigheter. Selskapet er styringsorganisasjon for Puerto Rico's toppnivådomene og er ansvarlig for å sørge for en stabil og sikker styring og administrasjon av .pr-domenet.
.pr er i dag en dynamisk registreringsenhet med en infrastruktur som sørger for utmerkete tjenester til både det Puerto Ricanske og det globale internettmiljø. En del av selskapets forpliktelser er å bidra til utviklingen av relevante teknologiske standarder. I henhold til denne rollen har NIC.pr allerede implementert IPV6, Anycast og DNSSEC teknologi. NIC.pr sørget for den nødvendige stemmen for å danne den nordamerikanske region i henhold til ccNSO og ICANN avtalene og deltar for tiden i diverse arbeidsgrupper, så som Internationalized Domain Names (IDNs) og ccNSO-regionene.
Leiopus linnei

Utseende

Arten lar seg knapt skille på utseendet fra Leiopus nebulosus, bortsett fra noen forskjeller i hannens kjønnsorganer, men DNA-undersøkelser har vist at det er en art for seg.
En liten til middelsstor (6-10 mm), avlang, gråspraglete trebukk med ganske lange antenner. Antennene er omtrent dobbelt så lange som kroppen hos hannen, en og en halv gang så lange hos hunnen. Hvert ledd unntatt de to innerste er tofarget, lysbrunt i den indre delen og svart i den ytre. Kroppen er uten påfallende hår, men kledt med hårlignende skjell. Pronotum er omtrent en og en halv gang så bredt som langt, noe bak midten med en skarp, litt bakoverrettet pigg på hver side, på samme nivå også med et par knøler oppe på ryggen. Dekkvingene er avlange med markerte skuldre, grovt punkterte, mesteparten av overflaten skjellkledt. Grunnfargen er svart, men med store områder dekket av lyse skjell som danner et litt diffust tverrbånd litt bak midten. Beina er svarte bortsett fra en lysbrun ring på leggene.

Levevis

Larvene utvikler seg i innerbarken på nylig døde trær eller greiner av mange ulike løvtrær, vanligst eik og hassel. Arten lever i løvskog men også i kulturlandskapet. Larvens ganger går ikke inn i veden, men holder seg i barken. Utviklingen tar vanligvis ett år, de voksne billene kan finnes på greiner og stammer i juni-juli.

Utbredelse

Arten er foreløpig kjent fra Norge og Sverige. Den er utbredt i Sør-Norge.
Ansina

Transport

Ruta 26 forbinder Ansina med Melo (øst), Paysandú og Salto (vest).
 Ruta 44 forbinder Ansina med Cerro Largo og Rivera.
Mullah Dadullah

Biografi

Ikke mye er kjent om Dadullahs tidlige liv. Han ble såret som kriger i den antisovjetiske mujahedin-bevegelsen på 1980-tallet, med resultatet at han mistet sitt ene ben. Han var medlem av Talibans 10-manns ledede kommunestyre før den amerikansk-ledede invasjonen i 2001. Han var angivelig også en nær støttespiller til Mullah Omar. I 1999–2000 ledet han undertrykkelsen av hazarere i Bamiyan-provinsen. Da Taliban-regimet falt i desember 2001 flyktet han og unngikk dermed fangenskap av Nordalliansens styrker i Kunduz-provinsen.
Velutinodorcus velutinus

Utseende

En nokså liten (20-25 millimeter), matt, brun hjortebille. I likhet med de andre artene i slekten Velutinodorcus er overflaten fløyelsaktig, og hannens kjever er lite forstørrede slik at det blir liten forskjell mellom kjønnene i utseende. Hannens mandibler er omtrent så lange som hodet, kort sigdformede uten påfallende tenner. Hodet er noe utvidet mot sidene under fasettøynene. Dekkvingene har fine punktrader og rader av små, oppstående, lyse skjell. Hunnen ligner hannen bortsett fra at kjevene er mindre, omtrent halvparten av hodets lengde.

Utbredelse

Arten er vidt utbredt i det sørlige Asia: India, Bhutan, Myanmar, Thailand, Laos, Vietnam og det sørlige Kina.
The Love of a Woman

The Love of a Woman er et musikkalbum med Grethe Svensen, utgitt i 1993.
Indore (distrikt)

Demografi

Ved folketellingen i 2011 var det 3 272 335 innbyggere i distriktet, mot 2 465 827 i 2001. Den urbane befolkningen utgjør 74,09  % av befolkningen.
Barn i alderen 0 til 6 år utgjorde 12,45 % i 2011 mot 14,99 % i 2001. Antallet jenter i den alderen per tusen gutter er 892 i 2011 mot 908 i 2001.
Årets Dansebandmelodi 2004

Årets Dansebandmelodi 2004 er et samlealbum som inneholder bidrag til Årets Dansebandmelodi 2004.
Río Frío (Alajuela)

Río Frío (spansk for «Den kalde elva») er ei elv sør i Nicaragua og nord i den costaricanske provinsen Alajuela. Den har sitt utspring i Nicaraguasjøen, og renner gjennom slettene sørover til Guatuso, hvor den deler seg i flere mindre elver like ved byen San Rafael: Samen, Cote, Venado, Tonjibe, Cucaracha og Muerte. Lenger nord har den også flere sideelver: Caño Buenavista, Pataste, Purgatorio og Sabogal.
Hafrsfjord Fotballklubb

Hafrsfjord Fotballklubb er et relativt ungt fotballag, grunnlagt 19. november 2002 i Stavanger. Spiller sine hjemmekamper på Vestbanen eller Kvernevik grus. Draktene er svarte og bortedraktene hvite. A-lag spiller et nivå lavere enn naboen og erkefienden Madla  i 5. divisjon.
Dødvann

Dødvann er en fenomen knyttet til et skips fremdrift i stratifiserte (lagdelte) vannmasser.
Vannmasser er stratifiserte når et tettere lag ligger under et mindre tett lag slik at det dannes en grenseflate mellom de to lag. Dette tette lag kan f.eks. være atlanterhavsvann som er salt og relativ kaldt, med Østersjøvann som har lavt saltinnhold, eller elvevann (ferskvann) som er relativt varmt i et lag over. Hvis grenseflaten mellom de to vannmassene ligger i rett dybde ifht. et skip som beveger seg, vil skipet forårsake en bølge på grenseflaten, på samme måte som skipet også danner bølger på vannoverflaten (som er grenseflaten mellom vann og luft). Da denne indre bølge skapes av energi mister skipet energi (fart), og skipets fart vil da avta – derav navnet dødvann.
I seilskutetiden var dette et større problem enn i dag, da skipene kunne miste så mye fart at manøvrering ble vanskelig. Fenomenet er vanlig nær elvemunninger, der utstrømmende ferskvann blir liggende over saltvann. I saltvannet kan det da danne seg bølger som ikke er synlige på overflaten, men er store nok til å sinke skipene betydelig. I antikken la man skylden på sugefisk. I slaget ved Aktium stanset Marcus Antonius' flaggskip brått, og man fant en sugefisk festet til skroget. Det samme opplevde Caligula på vei fra Antium til Astura. I dag vet vi at fartøyene var havnet i dødvann, men Plinius den eldre forteller om fisken at den hindrer skip i å komme frem, og at en mikstur av sugefisk derfor ble benyttet til å dempe altfor heftig forelskelse, til å trekke juridiske prosesser i langdrag, og til å stoppe aldringen hos kvinner. Også Rabelais og Edmund Spenser omtaler fenomenet med sugefisk, når vi i dag vet at det i virkeligheten dreide seg om dødvann.
Den norske polfareren Fridtjof Nansen var den første som beskrev dødvann etter å ha vært utsatt for fenomenet under Framekspedisjonen i august 1893 ved Nordenskjoldøyene nær Tajmyrhalvøya.
Kowhaier

Kowhaier er en gruppe med åtte små blomsterbærende trær i slekten Sophora i erteblomstfamilien. Sophora inneholder forøvrig ca. 45 arter. Det kommer fra New Zealand, der det også er nasjonalblomsten. Det finnes åtte ulike arter, med Sophora microphylla som den mest vanlige. Kowhai-trær vokser over hele landet, og er ofte å se i nyzealandske hager.
Trærne kan bli opptil åtte meter høye. De har nokså glatt bark og små blad. De store, sterkt gulfargede blomstene med form som horn kan en se om våren og tidlig på sommeren. Etter blomstringen lager planten belger som inneholder seks eller flere frø.
Noen av kowhai-artene mister bladene om høsten, noe som er uvanlig på New Zealand, der de fleste plantene er eviggrønne.
Det maoriske ordet for gult er kowhai, og kommer fra de gule blomstene.
Hermann Hoth

Før andre verdenskrig

Hoth var sønn av en sanitetsoffiser i den prøyssiske hæren.
Han gikk inn i den kongelige prøyssiske armé i 1903 og deltok i første verdenskrig. I mellomkrigstiden tjenestegjorde han  i Reichswehr, i Weimarrepublikkens 100 000 manns store forsvarsstyrke. I 1935 ble han forfremmet til generalmajor i Wehrmacht og fikk kommando over 18. Infanteridivisjon i Liegnitz.
10. november 1938 ble Hoth forfremmet til generalløytnant og fikk kommando over XV. motoriserte korps, som han ledet under angrepet på Polen 1. september 1939.
Keiser Taizu av Song

Keiser Taizu av Kina (kinesisk: 太祖), opprinnelig general Zhao Kuangyin (趙匡胤), var den første av keiserne under Song-dynastiet. Han ble født den 21. mars 927 i Luoyang, og døde den 14. november 976. Hans regjeringstid som keiser varte fra 960 til hans død.

Bakgrunn

Zhao Kuangyin kom fra en relativt beskjeden familiebakgrunn, og slekten kan ikke spores tilbake med sikkerhet lenger enn til Tang-dynastiets senere år. Hans forfader Zhao Ting (828-874) var en embedsmann i Zhuozhou i Hebei, ikke langt fra der slekten stammet fra. Dennes annen sønn Zhao Ting (851-928) og likeså sønnesønnen Zhao Jing (872-933) var også lokale embedsmen i Hebei.  
Zhao Jings sønn Zhao Hongyin (899-956) fulgte ikke forfedrenes fotspor og valgte i stedet en militær karriere. Han ble Zhao Kuangyins far. Zhao Kuangyin var ikke interessert i en klassisk dannelse, og trådte også inn i hæren som offiser. Under Zhou-dynastiets siste år kommanderte han de militære styrker i hovedstadsområdet og var generalinspektør for den keiserlige hær.

Statskupp

Da den siste handlekraftige Zhong-keiseren Shizong døde i 960, etterlot han seg en syv år gammel Zhong-tronarvingen (Hou-Zhou: 951 – 960). Det var da Zhao Kuangyin grep makten ved et statskupp – angivelig var han motvillig, men lot seg overtale av sine soldater. Dermed gikk det siste av de såkalte fem dynastier under. Det avsluttet også den epoke i kinesisk historie som kalles De fem dynastiers og ti kongedømmers tid.

Regjering

Han regjerte så fra 960 til 976, og fikk posthumt navnet Taizu. Han klarte å stabilisere sitt herredømme med en rekke dyktige politiske manøvrer. I stedet for å gå til kamp mot andre generaler fikk ham dem til å overgi sine kommandoer i bytte med høye titler og rundhåndede pensjoner. Han fikk den krigstrette kinesiske befolkningens støtte ved å bygge opp om de konfusianske tradisjonelle verdier, han samlet Kina, fratok militærguvernørene deres makt, sentraliserte den politiske myndighet i keiserhoffet og overførte den administrative forvaltning til sivile. Selv levde Taizu-keiseren et nøysomt liv i pakt med de konfusianske idealer, lyttet til sine ministre og sørget for at skattene ikke ble for høye.
Kaifeng ble hovedstad for et gjenforent Kina; blant Taizu-keiserens bidrag til Kinas samling var gjeninnlemmelsen av den vestlige provinsen Sichuan i 965 ved hjelp av både diplomati og militærmakt. I 975 rykket han sørover, men skulle ikke selv oppleve at det siste av de såkalte ti kongedømmer overgav seg uten kamp (i 978), fordi han selv plutselig døde i 976. Det ble i lang tid etterpå skumlet om at han var blitt snikmyrdet, men det synes vesentlig mer sannsynlig at hans høye alkoholinntak var årsaken. Snikmordlegenden synes være rene spekulasjoner utløst av avviket i den «arvefølgen» som fulgte: Det var ikke Taizus sønn som skulle overta som neste keiser, men hans yngre bror.
Hans mausoleum er i gravkomplekset for det nordlige Song i Gongyi.